b'\n_START_ARTICLE_\nBolen\n_START_SECTION_\nOpis\n_START_PARAGRAPH_\nBolen je riba s podolgovatim, bo\xc4\x8dno rahlo stisnjenim telesom, pokritim z velikimi, mehkimi luskami. Ima izrazito velika nadstojna usta, katerih ustnice so tanke in segajo skoraj do o\xc4\x8di, v njih pa so dvoredni zobje, kar izkazuje roparsko ribo. Hrbet je \xc4\x8drne barve s kovinsko modrim odsevom, boki so srebrni do modro beli, trebuh pa bel. Hrbtna in repna plavut sta modrikastih odtenkov, ostale plavuti pa so rde\xc4\x8dkaste barve. Bolen dose\xc5\xbee dol\xc5\xbeino do 120 cm, povpre\xc4\x8dna velikost pri nas pa je med 50 in 75\xc2\xa0cm. V izjemnih pogojih \xc5\xbeivijo do 15, v povpre\xc4\x8dju pa le okoli 12 let. Spolno dozorijo v tretjem ali \xc4\x8detrtem, v\xc4\x8dasih celo \xc5\xa1ele v petem letu starosti, drstijo pa se od aprila do junija na plitvih prodi\xc5\xa1\xc4\x8dih hitrega toka rek. Samice odlo\xc5\xbeijo med 80.000 in 100.000 iker, ribji zarod pa se zadr\xc5\xbeuje v mirnih delih vodotokov v velikih jatah. Odrasle ribe so samotarske in so plenilci, ki se hranijo prete\xc5\xbeno z zelenikami, pa tudi z drugimi manj\xc5\xa1imi ribami. Do velikosti 30\xc2\xa0cm, kar je po navadi v drugem letu starosti, se boleni hranijo tudi z manj\xc5\xa1imi vodnimi nevreten\xc4\x8darji in rastlinjem.\n_START_SECTION_\nRaz\xc5\xa1irjenost\n_START_PARAGRAPH_\nBolen je raz\xc5\xa1irjen po srednji in vzhodni Evropi, njegov \xc5\xbeivljenjski prostor pa sega od reke Elbe na zahodu do Urala na vzhodu. Na severu ga najdemo le v ju\xc5\xbenih predelih \xc5\xa0vedske in Finske. Na jugu je prisoten do reke Marice.Obi\xc4\x8dajno \xc5\xbeivi v \xc4\x8distih, hitro teko\xc4\x8dih vodah v mrenskem pasu, pa tudi v ve\xc4\x8djih, \xc4\x8distej\xc5\xa1ih jezerih. V Sloveniji poseljuje reke Savo, Dravo, Muro, Kolpo in Krko.'